钦定古今图书集成/明伦汇编/交谊典/第105卷 > 刘子 > 《答茅知县鹿门》唐·顺之
## 钦定古今图书集成/明伦汇编/交谊典/第105卷 > 刘子 > 《答茅知县鹿门》唐·顺之

兄始至邑，而巽峰公有所龃龉。仆深疑于两贤之不
相厄，故尝恳恳以“下交”之说劝之，巽峰以上交之说
为吾兄言之。既而同心共济，欢然无间，则既免于“睽
孤”之吝，而果获“遇元夫”之吉矣。不谓中路乃复猜嫌，
如兄所示，令人太息，则是既脱之弧而又张之弧也。
若有鬼神焉交斗其间，奈何？虽然，在巽峰则不免为
不能容才，在吾兄则不失为动心忍性之大助也。自
古上下相顺，则为益犹少；惟上下相忤，则操心虑危，
委曲相济，为益尢多。此昔人以爱恶比之药石美疢，
而益之为卦，益用凶事，反胜于益之以十朋之龟也。
兄更参透此关，则何往而非受益之地哉？“乞归”一节，
虽所谓冷暖自知，非人所能劝阻，然愿兄更忍性其
间而审处焉，勿轻为去就也。不能得一面谈，耿耿何
极！